CELEX: 22022A0323(01)
Language: ro
Date: 2021-10-12 00:00:00
Title: Acord între Uniunea Europeană și Comunitatea Europeană a Energiei Atomice, pe de o parte, și Ucraina, pe de altă parte, privind participarea Ucrainei la programul-cadru pentru cercetare și inovare – Orizont Europa și la programul pentru cercetare și formare al Comunității Europene a Energiei Atomice (2021-2025) de completare a programului-cadru pentru cercetare și inovare – Orizont Europa

23.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 95/1
               
            
         ACORD
         între Uniunea Europeană și Comunitatea Europeană a Energiei Atomice, pe de o parte, și Ucraina, pe de altă parte, privind participarea Ucrainei la programul-cadru pentru cercetare și inovare – Orizont Europa și la programul pentru cercetare și formare al Comunității Europene a Energiei Atomice (2021-2025) de completare a programului-cadru pentru cercetare și inovare – Orizont Europa
         
            
         Comisia Europeană (denumită în continuare „Comisia”), în numele Uniunii Europene și al Comunității Europene a Energiei Atomice (denumită în continuare „Euratom”),
         pe de o parte,
         și
         Ucraina (denumită în continuare „Ucraina”),
         pe de altă parte,
         denumite în continuare „părțile”,
         ÎNTRUCÂT Acordul de asociere dintre Uniunea Europeană și statele sale membre, pe de o parte, și Ucraina, pe de altă parte (1) (denumit în continuare „Acordul de asociere”) prevede că părțile trebuie să dezvolte și să consolideze cooperarea lor științifică și tehnologică pentru a contribui atât la dezvoltarea științifică în sine, cât și la consolidarea potențialului lor științific de a contribui la soluționarea provocărilor naționale și globale;
         ÎNTRUCÂT Acordul de asociere prevede în mod specific promovarea cercetării științifice civile în domeniul siguranței și securității nucleare, inclusiv a activităților comune de cercetare și dezvoltare, precum și a formării și mobilității oamenilor de știință și prevede că, în sectorul nuclear civil, cooperarea trebuie să se desfășoare prin punerea în aplicare a unor acorduri specifice în acest domeniu;
         ÎNTRUCÂT Protocolul III la Acordul de asociere prevede că termenii specifici și condițiile specifice privind participarea Ucrainei la fiecare program în parte, în particular contribuția financiară de plătit și procedurile de raportare și evaluare, trebuie stabilite printr-un memorandum de înțelegere între Comisie și autoritățile competente din Ucraina, pe baza criteriilor stabilite de programele în cauză (2);
         ÎNTRUCÂT programul Uniunii Europene Orizont Europa – programul-cadru pentru cercetare și inovare (denumit în continuare „programul Orizont Europa”) a fost instituit prin Regulamentul (UE) 2021/695 al Parlamentului European și al Consiliului (3);
         ÎNTRUCÂT programul pentru cercetare și formare al Comunității Europene a Energiei Atomice (2021-2025) de completare a programului-cadru pentru cercetare și inovare Orizont Europa (denumit în continuare „programul Euratom”) a fost instituit prin Regulamentul (Euratom) 2021/765 al Consiliului (4);
         AVÂND ÎN VEDERE eforturile Uniunii Europene de a-și uni forțele cu partenerii internaționali pentru a conduce acțiunile de răspuns la provocările mondiale în conformitate cu planul de acțiune pentru oameni, planetă și prosperitate din cadrul programului Organizației Națiunilor Unite „Transformarea lumii în care trăim: Agenda 2030 pentru dezvoltare durabilă” și recunoscând faptul că cercetarea și inovarea reprezintă factori cheie și instrumente esențiale pentru creșterea sustenabilă bazată pe inovare, pentru competitivitatea și atractivitatea economică;
         RECUNOSCÂND principiile generale prevăzute în Regulamentul (UE) 2021/695 și în Regulamentul (Euratom) 2021/765;
         ÎNTRUCÂT obiectivul general al programului Euratom este de a desfășura activități de cercetare și de formare în domeniul nuclear, punând accentul pe îmbunătățirea continuă a siguranței nucleare, a securității și a radioprotecției, precum și de a completa realizarea obiectivelor programului Orizont Europa, printre altele în contextul tranziției energetice;
         RECUNOSCÂND obiectivele noului Spațiu european de cercetare de a construi un spațiu științific și tehnologic comun, de a crea o piață unică pentru cercetare și inovare, de a promova și a facilita cooperarea dintre universități, precum și schimbul de bune practici și cariere atractive în cercetare, de a facilita mobilitatea transfrontalieră și intersectorială a cercetătorilor, de a promova libera circulație a cunoștințelor științifice și a inovării, de a promova respectul față de libertatea academică și față de libertatea cercetării științifice, de a sprijini activitățile de educație și de comunicare în domeniul științelor și de a încuraja competitivitatea și atractivitatea economiilor participante, precum și faptul că țările asociate constituie parteneri esențiali în contextul acestui efort;
         EVIDENȚIIND rolul parteneriatelor europene în abordarea unora dintre cele mai urgente provocări cu care se confruntă Europa, prin inițiative concertate de cercetare și inovare care contribuie semnificativ la prioritățile Uniunii Europene și ale Euratom din domeniul cercetării și al inovării care necesită o masă critică și o viziune pe termen lung, precum și importanța implicării țărilor asociate în parteneriatele respective;
         URMĂRIND stabilirea unor condiții reciproc avantajoase cu scopul de a crea locuri de muncă decente, de a consolida și de a sprijini ecosistemele de inovare ale părților, ajutând întreprinderile să inoveze și să se extindă pe piețele părților și facilitând adoptarea, implementarea și accesibilitatea inovării, inclusiv prin activități de consolidare a capacităților;
         RECUNOSCÂND faptul că participarea reciprocă la programele de cercetare și inovare ale părților ar trebui să aducă beneficii reciproce; recunoscând totodată faptul că părțile își rezervă dreptul de a restrânge sau de a condiționa participarea la programele lor de cercetare și de inovare, în special la acțiunile legate de activele lor strategice, de interesele, de autonomia sau de securitatea lor;
         AVÂND ÎN VEDERE obiectivele comune, valorile și legăturile strânse ale părților în domeniul cercetării și al inovării, inclusiv în sectorul nuclear, stabilite în trecut prin acordurile privind participarea Ucrainei la programul Orizont 2020 și la programul pentru cercetare și formare al Euratom (2014-2018) și la programul său succesor, precum și prin numeroase alte acorduri internaționale care stau la baza relației dintre părți (5) și recunoscând dorința comună a părților de a-și dezvolta, consolida, stimula și extinde în continuare relațiile și cooperarea în cadrul acestora,
         CONVIN DUPĂ CUM URMEAZĂ:
         
            Articolul 1
            Domeniul de aplicare al acordului de asociere
            
               (1)   Ucraina participă în calitate de țară asociată, și contribuie la toate părțile programului Orizont Europa – programul-cadru pentru cercetare și inovare (programul Orizont Europa) menționate la articolul 4 din Regulamentul (UE) 2021/695 și implementate prin intermediul programului specific stabilit prin Decizia (UE) 2021/764 a Consiliului (6), în versiunile lor cele mai actualizate, precum și printr-o contribuție financiară în beneficiul Institutului European de Inovare și Tehnologie. Ucraina participă în calitate de țară asociată și contribuie la toate părțile programului pentru cercetare și formare al Euratom (programul Euratom) instituit prin Regulamentul (Euratom) 2021/765, în versiunea sa cea mai actualizată.
            
            
               (2)   Regulamentul (UE) 2021/819 al Parlamentului European și al Consiliului (7), și Decizia (UE) 2021/820 (8), în versiunile lor cele mai recente, se aplică participării entităților juridice din Ucraina care sunt parte la comunitățile de cunoaștere și inovare.
            
         
         
            Articolul 2
            Termenii și condițiile de participare la programul Orizont Europa și la programul Euratom
            
               (1)   Ucraina participă la programul Orizont Europa și la programul Euratom în conformitate cu condițiile prevăzute în Protocolul III la Acordul de asociere dintre Uniunea Europeană și statele sale membre, pe de o parte, și Ucraina, pe de altă parte, și în termenii și condițiile stabilite în prezentul acord, în actele juridice menționate la articolul 1 din prezentul acord, precum și în orice alte norme referitoare la punerea în aplicare a programelor respective, în versiunile lor cele mai actualizate.
            
            
               (2)   Cu excepția cazului în care se prevede altfel în termenii și condițiile menționate la alineatul (1) din prezentul articol, inclusiv în ceea ce privește aplicarea articolului 22 alineatul (5) din Regulamentul (UE) 2021/695, entitățile juridice stabilite în Ucraina pot participa la acțiunile indirecte ale programului Orizont Europa și ale programului Euratom în condiții echivalente celor aplicabile entităților juridice stabilite în Uniunea Europeană, incluzând respectarea măsurilor restrictive impuse de UE (9).
            
            
               (3)   Înainte de a decide dacă entitățile juridice stabilite în Ucraina sunt sau nu eligibile pentru a participa la o acțiune legată de activele strategice, interesele, autonomia sau securitatea Uniunii Europene în temeiul articolului 22 alineatul (5) din Regulamentul (UE) 2021/695, Comisia poate solicita anumite informații sau asigurări, precum:
               
                           (a)
                        
                        
                           informații din care să reiasă dacă entităților juridice stabilite în Uniunea Europeană li s-a acordat sau li se va acorda acces reciproc la programele, proiectele și activitățile existente și planificate ale Ucrainei care sunt echivalente cu acțiunea în cauză a programului Orizont Europa;
                        
                     
                           (b)
                        
                        
                           informații din care să reiasă dacă Ucraina a instituit un mecanism național de examinare a investițiilor și garanții cu privire la faptul că autoritățile din Ucraina vor raporta Comisiei și o vor consulta de fiecare dată când descoperă, în urma aplicării mecanismului respectiv, că o entitate juridică din Ucraina care a primit finanțare din programul Orizont Europa în cadrul unor acțiuni legate de activele strategice, interesele, autonomia sau securitatea Uniunii Europene face obiectul unui proiect de investiții străine sau de achiziție avut în vedere de o entitate stabilită în afara Ucrainei sau controlată din afara Ucrainei, cu condiția ca Ucraina să primească de la Comisie lista entităților juridice relevante stabilite în Ucraina cu care a semnat acorduri de grant; și
                        
                     
                           (c)
                        
                        
                           garanții cu privire la faptul că niciun rezultat, nicio tehnologie, niciun serviciu și niciun produs dezvoltat în cadrul acțiunilor în cauză de către entități stabilite în Ucraina nu va face obiectul restricțiilor la export către statele membre ale UE în cursul acțiunii și timp de patru ani după încheierea acesteia. Ucraina va transmite în fiecare an, în cursul acțiunii și timp de patru ani după încheierea acesteia, o listă actualizată a produselor care fac obiectul restricțiilor naționale la export.
                        
                     
            
               (4)   Entitățile juridice stabilite în Ucraina pot participa la activitățile Centrului Comun de Cercetare (JRC) în termeni și condiții echivalente cu cele aplicabile entităților juridice stabilite în Uniunea Europeană, cu excepția cazului în care sunt necesare limitări pentru a se asigura coerența cu sfera de cuprindere a participării, astfel cum rezultă din aplicarea alineatelor (2) și (3) din prezentul articol.
            
            
               (5)   În cazul în care Uniunea Europeană implementează programul Orizont Europa prin aplicarea articolelor 185 și 187 din Tratatul privind funcționarea Uniunii Europene, Ucraina și entitățile juridice din Ucraina pot participa la structurile juridice instituite în temeiul dispozițiilor respective, în conformitate cu actele juridice ale Uniunii Europene care au fost sau vor fi adoptate în vederea instituirii structurilor juridice în cauză.
            
            
               (6)   Prezentul acord nu conferă Ucrainei dreptul de a deveni membră a Întreprinderii comune europene pentru ITER și pentru dezvoltarea energiei de fuziune sau de a participa la Acordul de instituire a Organizației Internaționale pentru Energia de Fuziune ITER în vederea implementării în comun a proiectului ITER.
            
            
               (7)   Reprezentanții Ucrainei au dreptul de a participa în calitate de observatori la comitetul menționat la articolul 14 din Decizia (UE) 2021/764 și la comitetul menționat la articolul 16 din Regulamentul (Euratom) 2021/765, fără drept de vot și numai în cazul punctelor care privesc Ucraina.
               Aceste comitete se întrunesc fără reprezentanții Ucrainei în momentul votării. Ucraina va fi informată cu privire la rezultatul votului.
            
            
               (8)   Participarea, în sensul alineatului precedent, ia aceeași formă, inclusiv procedurile de primire a informațiilor și a documentelor, cu forma aplicabilă reprezentanților statelor membre ale Uniunii Europene. Drepturile de reprezentare și de participare ale Ucrainei la Comitetul pentru Spațiul european de cercetare și la subgrupurile acestuia sunt cele aplicabile țărilor asociate.
            
            
               (9)   Reprezentanții Ucrainei au dreptul de a participa în calitate de observatori, fără drept de vot, la lucrările Consiliului de administrație al JRC. Sub rezerva acestei condiții, participarea este reglementată de aceleași norme și proceduri ca cele aplicabile reprezentanților statelor membre ale Uniunii Europene, inclusiv dreptul de a lua cuvântul și procedurile de primire a informațiilor și a documentației referitoare la un punct care privește Ucraina.
            
            
               (10)   Ucraina poate participa la un consorțiu pentru o infrastructură europeană de cercetare (ERIC) în conformitate cu Regulamentul (CE) 723/2009 al Consiliului (10), în versiunea sa cea mai actualizată, și cu actul juridic de instituire a respectivului ERIC.
            
            
               (11)   Cheltuielile de deplasare și de ședere suportate de reprezentanții și experții Ucrainei în scopul participării în calitate de observatori la lucrările comitetului menționat la articolul 14 din Decizia (UE) 2021/764 și ale comitetului menționat la articolul 16 din Regulamentul (Euratom) 2021/765 sau la alte reuniuni legate de punerea în aplicare a programului Orizont Europa sau a programului Euratom se rambursează de către Uniunea Europeană pe aceeași bază și în conformitate cu procedurile în vigoare pentru reprezentanții statelor membre ale Uniunii Europene.
            
            
               (12)   Părțile depun toate eforturile, în cadrul dispozițiilor existente, pentru a facilita libera circulație și rezidență a oamenilor de știință care participă la activitățile care intră sub incidența prezentului acord, precum și pentru a facilita circulația transfrontalieră a bunurilor și serviciilor destinate utilizării în cadrul acestor activități.
            
            
               (13)   Ucraina ia, după caz, toate măsurile necesare pentru a se asigura că bunurile și serviciile achiziționate în Ucraina sau importate în Ucraina, care sunt finanțate parțial sau integral în temeiul acordurilor de grant și/sau al contractelor încheiate pentru realizarea activităților în conformitate cu prezentul acord, sunt scutite de taxele vamale, de taxele la import și de alte taxe fiscale, inclusiv TVA, aplicabile în Ucraina.
            
         
         
            Articolul 3
            Contribuție financiară
            
               (1)   Participarea Ucrainei sau a entităților juridice ucrainene la programul Orizont Europa și la programul Euratom se condiționează de contribuția financiară a Ucrainei la fiecare dintre programele respective și la costurile de gestionare, execuție și funcționare aferente acestora în cadrul bugetului general al Uniunii Europene (denumit în continuare „bugetul Uniunii”).
            
            
               (2)   Contribuția financiară a Ucrainei la fiecare program ia forma sumei dintre:
               
                           (a)
                        
                        
                           o contribuție operațională; și
                        
                     
                           (b)
                        
                        
                           o taxă de participare.
                        
                     
            
               (3)   Contribuția financiară a Ucrainei la fiecare dintre cele două programe ia forma unei plăți anuale efectuate în două tranșe și trebuie plătită cel târziu până în lunile iunie și septembrie.
            
            
               (4)   Contribuția operațională a Ucrainei la fiecare program acoperă cheltuielile operaționale și de sprijin ale programului respectiv și se adaugă, atât sub formă de credite de angajament, cât și sub formă de credite de plată, sumelor înscrise în bugetul Uniunii adoptat definitiv pentru respectivul program, inclusiv orice credite corespunzătoare dezangajărilor reconstituite în conformitate cu articolul 15 alineatul (3) din Regulamentul (UE, Euratom) 2018/1046 al Parlamentului European și al Consiliului (11), în versiunea sa cea mai actualizată (denumit în continuare „Regulamentul financiar”), și majorate cu venituri alocate extern care nu provin din contribuțiile financiare la respectivul program din partea altor donatori (12).
               În ceea ce privește veniturile alocate extern atribuite programului Orizont Europa în temeiul articolului 3 alineatul (1) din Regulamentul (UE) 2020/2094 al Consiliului (13), această majorare corespunde creditelor anuale indicate în documentele care însoțesc Proiectul de buget al Comisiei pentru programul Orizont Europa.
            
            
               (5)   Contribuția operațională inițială a Ucrainei la fiecare program se bazează pe o cheie de contribuție definită ca raportul dintre produsul intern brut (PIB) al 
                     Ucrainei
                   la prețurile pieței și PIB-ul Uniunii Europene la prețurile pieței. PIB-urile la prețurile pieței care urmează să fie aplicate sunt determinate de serviciile specializate ale Comisiei pe baza celor mai recente date statistice disponibile pentru calcularea bugetului în anul anterior anului în care trebuie efectuată plata. Prin derogare, în 2021, contribuția operațională inițială a Ucrainei la fiecare program se bazează pe PIB-ul pentru anul 2019 la prețurile pieței. Modul de ajustare a acestei chei de contribuție este stabilit în anexa I.
            
            
               (6)   Contribuția operațională inițială a Ucrainei la fiecare program se calculează aplicând cheia de contribuție, astfel cum a fost ajustată, la creditele de angajament inițiale înscrise în bugetul Uniunii adoptat definitiv pentru anul aplicabil pentru finanțarea programului respectiv, majorate în conformitate cu alineatul (4).
            
            
               (7)   Taxa de participare a Ucrainei la fiecare program reprezintă 4 % din contribuția operațională inițială anuală la programul respectiv, astfel cum este calculată în conformitate cu alineatele (5) și (6), și se eșalonează în conformitate cu anexa I. Taxa de participare nu face obiectul niciunor ajutări sau corecții retroactive.
            
            
               (8)   Contribuția operațională inițială a Ucrainei la fiecare program pentru un an N poate fi ajustată retroactiv către valoarea superioară sau inferioară în anul sau anii consecutivi, pe baza angajamentelor bugetare asumate din creditele de angajament corespunzătoare respectivului an N, majorate în conformitate cu alineatul (4), precum și pe baza execuției lor prin intermediul angajamentelor juridice și a dezangajării lor. Dispozițiile detaliate cu privire la punerea în aplicare a prezentului articol sunt stabilite în anexa I.
            
            
               (9)   Uniunea Europeană transmite Ucrainei informațiile legate de participarea sa financiară incluse în informațiile legate de buget, de contabilitate, de performanță și de evaluare furnizate autorităților bugetare și autorităților care acordă descărcarea de gestiune ale Uniunii Europene în ceea ce privește programul Orizont Europa și programul Euratom. Informațiile respective se transmit cu respectarea corespunzătoare a normelor în materie de confidențialitate și de protecție a datelor ale Uniunii Europene, ale Euratom și ale Ucrainei și nu aduc atingere informațiilor pe care Ucraina este îndreptățit să le primească în temeiul anexei III.
            
            
               (10)   Toate contribuțiile Ucrainei, toate plățile efectuate de Uniunea Europeană și calculul sumelor datorate sau care urmează să fie primite se fac în euro.
            
         
         
            Articolul 4
            Norme de aplicare a mecanismului de corecție automată a contribuției operaționale a Ucrainei la programul Orizont Europa
            
               (1)   Se aplică un mecanism de corecție automată contribuției operaționale a Ucrainei la programul Orizont Europa.
            
            
               (2)   În anul N + 2 se aplică și se calculează un mecanism de corecție automată a contribuției operaționale inițiale a Ucrainei la programul Orizont Europe pentru anul N, astfel cum este ajustată în conformitate cu articolul 3 alineatul (8). El se bazează pe performanța Ucrainei și a entităților juridice din Ucraina în părțile programului Orizont Europa care sunt implementate prin intermediul unor granturi competitive finanțate din creditele de angajament din anul N, majorate în conformitate cu articolul 3 alineatul (4).
               Cuantumul corecției automate se calculează pe baza diferenței dintre:
               
                           (a)
                        
                        
                           sumele inițiale ale angajamentelor legale pentru granturi competitive din programul Orizont Europa asumate efectiv pentru Ucraina sau entități juridice din Ucraina finanțate din creditele de angajament din anul N, majorate în conformitate cu articolul 3 alineatul (4); și
                        
                     
                           (b)
                        
                        
                           contribuția operațională corespunzătoare pentru anul N, plătită de Ucraina, astfel cum este ajustată în temeiul articolului 3 alineatul (8), cu excepția costurilor de neintervenție finanțate din creditele de angajament din anul N, majorate în conformitate cu articolul 3 alineatul (4).
                        
                     
            
               (3)   În cazul în care suma menționată la alineatul (2), indiferent dacă este pozitivă sau negativă, depășește 8 % din contribuția operațională inițială corespunzătoare a Ucrainei la programul Orizont Europa, ajustată în temeiul articolului 3 alineatul (8), contribuția operațională inițială a Ucrainei la programul respectiv pentru anul N se corectează. Suma datorată de Ucraina sau care trebuie să fie primită de Ucraina ca o contribuție suplimentară sau ca reducere a contribuției Ucrainei la programul Orizont Europa în cadrul mecanismului de corecție automată este suma care depășește acest prag de 8 %, iar suma situată sub acest prag de 8 % nu va fi luată în considerare la calcularea contribuției suplimentare datorate sau compensate.
            
            
               (4)   Normele detaliate privind mecanismul de corecție automată aplicabil contribuției operaționale a Ucrainei la programul Orizont Europa sunt stabilite în anexa I.
            
         
         
            Articolul 5
            Reciprocitate
            
               (1)   Entitățile juridice stabilite în Uniunea Europeană pot participa la programe, proiecte și activități ale Ucrainei echivalente cu programul Orizont Europa sau cu programul Euratom, în conformitate cu legislația Ucrainei.
            
            
               (2)   Lista programelor, proiectelor sau activităților echivalente ale Ucrainei deschise participării entităților juridice stabilite în Uniunea Europeană este prevăzută în partea I din anexa II. Ucraina depune toate eforturile pentru a-și deschide treptat programele, proiectele și activitățile identificate în partea II din anexa II pentru participarea entităților juridice stabilite în Uniunea Europeană.
            
            
               (3)   Finanțarea entităților juridice stabilite în Uniunea Europeană de către Ucraina se supune legislației Ucrainei care reglementează funcționarea programelor, proiectelor și activităților de cercetare și inovare. În cazul în care nu se oferă finanțare, entitățile juridice stabilite în Uniunea Europeană pot participa prin propriile mijloace.
            
         
         
            Articolul 6
            Știință deschisă
            Părțile promovează și încurajează reciproc practicile științei deschise în programele, proiectele și activitățile lor, în conformitate cu normele programului Orizont Europa și ale programelor Euratom și cu legislația Ucrainei.
         
         
            Articolul 7
            Monitorizare, evaluare și raportare
            
               (1)   Fără a aduce atingere responsabilităților Comisiei, ale Oficiului European de Luptă Antifraudă (OLAF) și ale Curții de Conturi a Uniunii Europene în ceea ce privește monitorizarea și evaluarea programului Orizont Europa și a programului Euratom, participarea Ucrainei la programele respective se monitorizează continuu pe baza unui parteneriat care implică Comisia și Ucraina.
            
            
               (2)   Normele privind buna gestiune financiară, inclusiv controlul financiar, recuperarea și alte măsuri antifraudă legate de finanțarea acordată de Uniunea Europeană în temeiul prezentului acord, sunt prevăzute în anexa III.
            
         
         
            Articolul 8
            Comitetul mixt UE/Euratom-Ucraina pentru cercetare și inovare
            
               (1)   Se instituie Comitetul mixt UE/Euratom-Ucraina pentru cercetare și inovare (denumit în continuare „Comitetul mixt UE/Euratom-Ucraina”). Sarcinile Comitetului mixt UE/Euratom-Ucraina includ:
               
                           (a)
                        
                        
                           examinarea, evaluarea și revizuirea punerii în aplicare a prezentului acord, în particular:
                           
                                       (i)
                                    
                                    
                                       participarea și performanța entităților juridice din Ucraina la programele Orizont Europa și Euratom;
                                    
                                 
                                       (ii)
                                    
                                    
                                       nivelul de deschidere (reciprocă) pentru a permite participarea entităților juridice stabilite în fiecare parte la programele, proiectele și activitățile celeilalte părți;
                                    
                                 
                                       (iii)
                                    
                                    
                                       implementarea mecanismului de contribuție financiară și a mecanismului de corecție automată în conformitate cu articolele 3 și 4;
                                    
                                 
                                       (iv)
                                    
                                    
                                       schimbul de informații și examinarea oricăror întrebări posibile cu privire la exploatarea rezultatelor, inclusiv la drepturile de proprietate intelectuală;
                                    
                                 
                     
                           (b)
                        
                        
                           discutarea, la cererea oricărei părți, a restricțiilor aplicate sau planificate de părți în ceea ce privește accesul la programele lor respective de cercetare și inovare, în special în cazul acțiunilor legate de activele strategice, de interesele, de autonomia sau de securitatea părților;
                        
                     
                           (c)
                        
                        
                           examinarea modului de îmbunătățire și dezvoltare a cooperării;
                        
                     
                           (d)
                        
                        
                           discutarea în comun a viitoarelor orientări și priorități ale politicilor legate de cercetare și de inovare și ale planificării cercetării de interes comun; și
                        
                     
                           (e)
                        
                        
                           schimbul de informații privind, printre altele, noile acte legislative, decizii sau programe naționale de cercetare și inovare care sunt relevante pentru punerea în aplicare a prezentului acord.
                        
                     
            
               (2)   Comitetul mixt UE/Euratom-Ucraina, care se compune din reprezentanți ai Uniunii Europene și ai Euratom și ai Ucrainei, își adoptă propriul regulament de procedură.
            
            
               (3)   Comitetul mixt UE/Euratom-Ucraina poate decide să instituie ad hoc orice grup de lucru/organism consultativ la nivel de experți, care să poată oferi asistență în legătură cu punerea în aplicare a prezentului acord.
            
            
               (4)   Comitetul mixt UE/Euratom-Ucraina se reunește cel puțin o dată pe an și ori de câte ori existența unor circumstanțe speciale o impune, la cererea oricăreia dintre părți. Reuniunile se organizează și se găzduiesc alternativ de Uniunea Europeană și de Ucraina.
            
            
               (5)   Comitetul mixt UE/Euratom-Ucraina își desfășoară activitatea în permanență, printr-un schimb de informații relevante realizat prin orice mijloace de comunicare, în special în legătură cu participarea/performanța entităților juridice din Ucraina. În particular, Comitetul mixt UE/Euratom-Ucraina își poate îndeplini sarcinile în scris ori de câte ori este necesar.
            
         
         
            Articolul 9
            Dispoziții finale
            
               (1)   Prezentul acord intră în vigoare la data la care părțile își comunică reciproc finalizarea procedurilor lor interne necesare în acest scop.
            
            
               (2)   Prezentul acord se aplică de la 1 ianuarie 2021. Prezentul acord rămâne în vigoare atâta timp cât este necesar pentru finalizarea tuturor proiectelor, acțiunilor, activităților sau a părților acestora, finanțate din programul Orizont Europa și din programul Euratom, a tuturor acțiunilor necesare pentru protejarea intereselor financiare ale Uniunii Europene și a tuturor obligațiilor financiare care decurg din punerea în aplicare a prezentului acord între părți.
            
            
               (3)   Prezentul acord se extinde și se aplică pentru perioada 2026-2027, în aceiași termeni și condiții succesorului programului Euratom, cu excepția cazului în care, în termen de 3 luni de la publicarea în Jurnalul Oficial al Uniunii Europene a programului succesor, fiecare parte își notifică decizia de a nu extinde prezentul acord la programul succesor respectiv. În cazul unei astfel de notificări, prezentul acord nu se aplică de la 1 ianuarie 2026 în ceea ce privește succesorul programului Euratom.
            
            
               (4)   Aplicarea prezentului acord în ceea ce privește programul Orizont Europa sau programul Euratom poate fi suspendată de Uniunea Europeană sau de Euratom în cazul neplății parțiale sau totale a contribuției financiare la programul respectiv datorate de Ucraina în temeiul prezentului acord.
               În cazul în care neplata periclitează în mod semnificativ implementarea și gestionarea programului Orizont Europa și a programului Euratom, Comisia Europeană trimite o scrisoare oficială de atenționare. În cazul în care nu se efectuează nicio plată în termen de 20 de zile lucrătoare de la scrisoarea oficială de atenționare, suspendarea aplicării prezentului acord în legătură cu programul relevant se notifică de către Comisia Europeană Ucrainei printr-o scrisoare formală de notificare care intră în vigoare după 15 zile de la primirea acestei notificări de către Ucraina.
               În cazul în care aplicarea prezentului acord este suspendată în conformitate cu primul paragraf al prezentului alineat, entitățile juridice stabilite în Ucraina nu sunt eligibile să participe la procedurile de atribuire din cadrul programului relevant care nu au fost încă finalizate atunci când suspendarea produce efecte. O procedură de atribuire se consideră încheiată atunci când, în urma procedurii respective, se asumă angajamente juridice.
               Suspendarea nu afectează angajamentele juridice asumate în cadrul programului relevant cu entitățile juridice stabilite în Ucraina înainte ca suspendarea să intre în vigoare. Prezentul acord continuă să se aplice acestor angajamente juridice.
               Comisia, acționând în numele Uniunii Europene și al Euratom, informează imediat Ucraina după primirea întregii sume a contribuției financiare datorate pentru programul relevant. Suspendarea în legătură cu acest program se revocă cu efect imediat în urma acestei notificări.
               Începând cu data ridicării suspendării, entitățile juridice din Ucraina sunt din nou eligibile în procedurile de atribuire lansate în cadrul programului relevant după această dată și în procedurile de atribuire lansate înainte de această dată, pentru care termenele de depunere a candidaturilor nu au expirat.
            
            
               (5)   Oricare dintre părți poate denunța prezentul acord în orice moment printr-o notificare scrisă prin care informează cu privire la intenția de a-l denunța.
               Denunțarea produce efecte la trei luni calendaristice de la data la care notificarea scrisă ajunge la destinatar. Data la care intră în vigoare denunțarea constituie data denunțării în sensul prezentului acord.
            
            
               (6)   În cazul în care prezentul acord este denunțat în conformitate cu alineatul (5), părțile convin că:
               
                           (a)
                        
                        
                           proiectele, acțiunile, activitățile sau părțile acestora pentru care au fost asumate angajamente juridice după intrarea în vigoare a prezentului acord și înainte ca prezentul acord să înceteze să se aplice sau să fie denunțat continuă până la finalizarea lor în condițiile prevăzute în prezentul acord;
                        
                     
                           (b)
                        
                        
                           contribuția financiară anuală pentru fiecare dintre cele două programe menționate la articolul 3 alineatul (1) din prezentul acord pentru anul N în cursul căruia prezentul acord încetează se plătește integral în conformitate cu articolul 3. Contribuția operațională a anului N în cadrul programului Orizont Europa se ajustează în conformitate cu articolul 3 alineatul (8) și se corectează în conformitate cu articolul 4 din prezentul acord. Contribuția operațională a anului N în cadrul Programului Euratom se ajustează în conformitate cu articolul 3 alineatul (8) din prezentul acord. Taxa de participare plătită pentru anul N ca parte a contribuției financiare pentru fiecare dintre cele două programe nu se ajustează sau corectează;
                        
                     
                           (c)
                        
                        
                           după anul în care prezentul acord încetează, contribuțiile operaționale inițiale plătite pentru fiecare dintre cele două programe menționate la articolul 3 alineatul (1) pentru anii în care se aplică prezentul acord se ajustează în conformitate cu articolul 3 alineatul (8). În ceea ce privește programul Orizont Europa, aceste contribuții se corectează automat în conformitate cu articolul 4.
                        
                     Părțile soluționează de comun acord orice alte consecințe ale denunțării prezentului acord.
            
            
               (7)   Prezentul acord nu poate fi modificat decât în scris, cu acordul comun al părților. Intrarea în vigoare a modificărilor va urma aceeași procedură ca cea aplicabilă pentru intrarea în vigoare a prezentului acord.
            
            
               (8)   Anexele la prezentul acord sunt o parte integrantă a acestuia.
            
         
         
            Încheiat la Kiev, la doisprezece octombrie, în anul două mii douăzeci și unu, în dublu exemplar, în engleză și în ucraineană, fiecare dintre aceste texte fiind în egală măsură autentice. În caz unor divergențe de interpretare prevalează textul în limba engleză.
            
               
                  Pentru Comisia Europeană, în numele Uniunii Europene și al Euratom,
               Josep BORRELL
               
                  Vicepreședinte al Comisiei Europene
               
            
            
               
                  Pentru Ucraina,
               Serhii SHKARLET
               
                  Ministrul Educației și Științei din Ucraina
               
            
         
         
            (1)  JO L 161, 29.5.2014, p. 3.
         
            (2)  Prezentul acord constituie un memorandum de înțelegere și are aceleași efecte juridice ca memorandumul de înțelegere prevăzut în Protocolul III la Acordul de asociere dintre Uniunea Europeană și statele sale membre, pe de o parte, și Ucraina, pe de altă parte, cu privire la, între altele, un Acord-cadru între Uniunea Europeană și Ucraina privind principiile generale de participare a Ucrainei la programele Uniunii.
         
            (3)  Regulamentul (UE) 2021/695 al Parlamentului European și al Consiliului din 28 aprilie 2021 de instituire a programului-cadru pentru cercetare și inovare Orizont Europa, de stabilire a normelor sale de participare și de diseminare și de abrogare a Regulamentelor (UE) nr. 1290/2013 și (UE) nr. 1291/2013 (JO L 170, 12.5.2021, p. 1).
         
            (4)  Regulamentul (Euratom) 2021/765 al Consiliului din 10 mai 2021 de instituire a programului pentru cercetare și formare al Comunității Europene a Energiei Atomice pentru perioada 2021-2025 de completare a programului-cadru pentru cercetare și inovare Orizont Europa și de abrogare a Regulamentului (Euratom) 2018/1563 (JO L 167 I, 12.5.2021, p. 81.).
         
            (5)  Acordul de cooperare dintre Cabinetul de Miniștri al Ucrainei și Comunitatea în domeniul fuziunii nucleare controlate (JO L 322, 27.11.2002, p. 40), Acordul de cooperare dintre Cabinetul de Miniștri al Ucrainei și Comunitatea în domeniul securității nucleare (JO L 322, 27.11.2002, p. 33) și Acordul dintre Cabinetul de Miniștri al Ucrainei și Euratom privind cooperarea în domeniul utilizării în scopuri pașnice a energiei nucleare (JO L 261, 22.9.2006, p. 27).
         
            (6)  Decizia (UE) 2021/764 a Consiliului din 10 mai 2021 de instituire a programului specific de implementare a programului-cadru pentru cercetare și inovare Orizont Europa și de abrogare a Deciziei 2013/743/UE (JO L 167 I, 12.5.2021, p. 1).
         
            (7)  Regulamentul (UE) 2021/819 al Parlamentului European și al Consiliului din 20 mai 2021 privind Institutul European de Inovare și Tehnologie (JO L 189, 28.5.2021, p. 61).
         
            (8)  Decizia (UE) 2021/820 a Parlamentului European și a Consiliului din 20 mai 2021 privind Agenda strategică de inovare a Institutului European de Inovare și Tehnologie (EIT) 2021-2027: stimularea talentului și a capacității de inovare a Europei și de abrogare a Deciziei nr. 1312/2013/UE (JO L 189, 28.5.2021, p. 91).
         
            (9)  Măsurile restrictive impuse de UE sunt adoptate în temeiul articolului 29 din Tratatul privind Uniunea Europeană sau al articolului 215 din Tratatul privind Funcționarea Uniunii Europene.
         
            (10)  Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (JO L 206, 8.8.2009, p. 1).
         
            (11)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
         
            (12)  Se includ, în special în relație cu programul Orizont Europa, resursele din Instrumentul de redresare al Uniunii Europene, instituit prin Regulamentul (UE) 2020/2094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19 (JO L 433 I, 22.12.2020, p. 23).
         
            (13)  Regulamentul (UE) 2020/2094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19 (JO L 433 I, 22.12.2020, p. 23).
      
      
         
            ANEXA I
            
               Normele care reglementează contribuția financiară a Ucrainei la programul Orizont Europa (2021-2027) și la programul pentru cercetare și formare al Euratom (2021-2025)
            
            I.   Calcularea contribuției financiare a Ucrainei
            
            
                     
                        1.
                     
                     
                        Contribuțiile financiare ale Ucrainei la programul Orizont Europa și la Programul Euratom sunt separate. Contribuția financiară a Ucrainei la fiecare program, Orizont Europa și, respectiv, Euratom, se stabilește anual, proporțional și suplimentar față de suma disponibilă în fiecare an în bugetul Uniunii pentru creditele de angajament necesare pentru gestionarea, executarea și funcționarea programului Orizont Europa și, respectiv, a programului Euratom.
                     
                  
                     
                        2.
                     
                     
                        Taxa de participare pentru fiecare dintre cele două programe menționate la articolul 3 alineatul (7) din prezentul acord se eșalonează după cum urmează:
                        
                                    —
                                 
                                 
                                    2021: 0,5 %;
                                 
                              
                                    —
                                 
                                 
                                    2022: 1 %;
                                 
                              
                                    —
                                 
                                 
                                    2023: 1,5 %;
                                 
                              
                                    —
                                 
                                 
                                    2024: 2 %;
                                 
                              
                                    —
                                 
                                 
                                    2025: 2,5 %;
                                 
                              
                                    —
                                 
                                 
                                    2026: 3 %;
                                 
                              
                                    —
                                 
                                 
                                    2027: 4 %.
                                 
                              
                  
                     
                        3.
                     
                     
                        În conformitate cu articolul 3 alineatul (5) din prezentul acord, contribuția operațională inițială care urmează să fie plătită de Ucraina pentru participarea sa la fiecare program, Orizont Europa și, respectiv, Euratom, va fi calculată pentru exercițiile financiare respective prin aplicarea unei ajustări a cheii de contribuție.
                        Ajustarea cheii de contribuție este următoarea:
                        Contribution Key Adjusted = Contribution Key × Coefficient
                        
                        Coeficienții utilizați pentru calculul de mai sus pentru ajustarea cheii de contribuție sunt 0,07 pentru programul Orizont Europa și 0,21 pentru Programul pentru cercetare și formare al Euratom.
                     
                  
                     
                        4.
                     
                     
                        În conformitate cu articolul 3 alineatul (8) din prezentul acord, prima ajustare a contribuției financiare la fiecare program menționat la articolul 3 alineatul (1) referitoare la execuția bugetară a anului N se efectuează în anul N + 1, când contribuția operațională inițială pentru acest program din anul N se ajustează în sens ascendent sau descendent cu diferența dintre:
                        
                                    (a)
                                 
                                 
                                    o contribuție ajustată calculată prin aplicarea cheii de contribuție ajustate pentru anul N la suma dintre:
                                    
                                                (i)
                                             
                                             
                                                cuantumul angajamentelor bugetare efectuate cu privire la creditele de angajament autorizate pentru anul N pentru programul respectiv în cadrul bugetului votat al Uniunii Europene și cu privire la creditele de angajament corespunzătoare dezangajărilor puse din nou la dispoziție; și
                                             
                                          
                                                (ii)
                                             
                                             
                                                orice credite de angajament bazate pe venituri alocate extern care nu rezultă din contribuțiile financiare la programul respectiv ale altor donatori și care erau disponibile la sfârșitul anului N;
                                             
                                          
                              
                                    (b)
                                 
                                 
                                    și contribuția operațională inițială la acest program din anul N.
                                 
                              Începând cu anul N + 2 și în fiecare an ulterior, până când toate angajamentele bugetare finanțate în temeiul creditelor de angajament provenite din anul N au fost plătite sau dezangajate și cel târziu la 3 ani de la încheierea programului Orizont Europa sau a programului Euratom, Uniunea calculează o ajustare a contribuției operaționale pentru fiecare program respectiv din anul N prin reducerea contribuției operaționale a Ucrainei cu suma obținută prin aplicarea cheii de contribuție ajustate pentru anul N la dezangajările efectuate în fiecare an asupra angajamentelor din anul N finanțate din bugetul votat al Uniunii sau din dezangajările puse din nou la dispoziție.
                        În cazul în care creditele de angajament provenite din veniturile alocate extern din anul N care nu rezultă din contribuțiile financiare ale altor donatori la programul respectiv sunt anulate, contribuția operațională a Ucrainei la acest program se reduce cu suma obținută prin aplicarea cheii de contribuție ajustate pentru anul N la suma anulată.
                     
                  II.   Corecția automată a contribuției operaționale a Ucrainei aplicabilă programului Orizont Europa
            
            
                     
                        1.
                     
                     
                        Pentru calcularea corecției automate aplicabile numai în cadrul programului Orizont Europa, astfel cum se menționează la articolul 4 din prezentul acord, se aplică următoarele modalități:
                        
                                    (a)
                                 
                                 
                                    „granturi competitive” înseamnă granturi acordate prin intermediul unor cereri de propuneri în cazul în care beneficiarii finali pot fi identificați la momentul calculării corecției automate. Sprijinul financiar acordat terților, astfel cum este definit la articolul 204 din Regulamentul financiar, este exclus;
                                 
                              
                                    (b)
                                 
                                 
                                    în cazul în care se semnează un angajament juridic cu un consorțiu, sumele utilizate pentru stabilirea cuantumurilor inițiale ale angajamentului juridic sunt sumele cumulate alocate beneficiarilor care sunt entități din Ucraina în conformitate cu defalcarea bugetară orientativă a acordului de grant;
                                 
                              
                                    (c)
                                 
                                 
                                    toate cuantumurile angajamentelor juridice corespunzătoare granturilor competitive se stabilesc utilizând sistemul electronic eCorda al Comisiei Europene și se extrag în a doua zi de miercuri din luna februarie a anului N + 2;
                                 
                              
                                    (d)
                                 
                                 
                                    „costuri de neintervenție” înseamnă costurile programului, altele decât granturile competitive, inclusiv cheltuielile de sprijin, administrarea specifică programului, alte acțiuni (1);
                                 
                              
                                    (e)
                                 
                                 
                                    cuantumurile alocate organizațiilor internaționale ca entități juridice care sunt beneficiar final (2) se consideră costuri de neintervenție.
                                 
                              
                  
                     
                        2.
                     
                     
                        Mecanismul se aplică după cum urmează:
                        
                                    (a)
                                 
                                 
                                    Corecțiile automate pentru anul N în legătură cu execuția creditelor de angajament pentru anul N se aplică pe baza datelor privind anul N și anul N + 1 din eCorda menționate la punctul II subpunctul (1) litera (c) din prezenta anexă în anul N + 2, după aplicarea oricăror ajustări în conformitate cu articolul 3 alineatul (8) din prezentul acord la contribuția Ucrainei la programul Orizont Europa. Suma luată în considerare va fi valoarea granturilor competitive pentru care sunt disponibile date, la momentul calculării corecției.
                                 
                              
                                    (b)
                                 
                                 
                                    Începând cu anul N + 2 și până în 2029, valoarea corecției automate se calculează pentru anul N luând în considerare diferența dintre:
                                    
                                                (i)
                                             
                                             
                                                cuantumul total al granturilor competitive alocate Ucrainei sau entităților juridice din Ucraina sub formă de angajamente asumate din creditele bugetare pentru anul N; și
                                             
                                          
                                                (ii)
                                             
                                             
                                                cuantumul contribuției operaționale ajustate a Ucrainei pentru anul N înmulțit cu raportul dintre:
                                                
                                                            A.
                                                         
                                                         
                                                            cuantumul granturilor competitive acordate din creditele de angajament pentru anul N; și
                                                         
                                                      
                                                            B.
                                                         
                                                         
                                                            totalul tuturor creditelor de angajament bugetare autorizate pentru anul N, inclusiv costurile de neintervenție.
                                                         
                                                      
                                          
                              
                  III.   Plata contribuției financiare a Ucrainei la fiecare program, plata ajustărilor aduse contribuțiilor operaționale ale Ucrainei la fiecare program și plata corecției automate aplicabile contribuției operaționale a Ucrainei la programul Orizont Europa
            
            
                     
                        1.
                     
                     
                        Comisia comunică Ucrainei, cât mai curând posibil și cel târziu în momentul emiterii primei cereri de fonduri pentru exercițiul financiar pentru fiecare program respectiv menționat la articolul 3 alineatul (1) din prezentul acord, următoarele informații:
                        
                                    (a)
                                 
                                 
                                    sumele în credite de angajament din bugetul Uniunii adoptat definitiv pentru exercițiul în cauză pentru liniile bugetare care acoperă participarea Ucrainei, la programul Orizont Europa și, respectiv, la Programul Euratom, dacă este cazul, cuantumul creditelor alocate extern care nu rezultă din contribuția financiară a altor donatori la aceste linii bugetare;
                                 
                              
                                    (b)
                                 
                                 
                                    cuantumul taxei de participare menționate la articolul 3 alineatul (7) din prezentul acord pentru fiecare program respectiv;
                                 
                              
                                    (c)
                                 
                                 
                                    începând cu anul N + 1 de punere în aplicare a programului Orizont Europa și a Programului Euratom, punerea în aplicare a creditelor de angajament corespunzătoare exercițiului bugetar N și nivelul dezangajării pentru fiecare program respectiv;
                                 
                              
                                    (d)
                                 
                                 
                                    numai în ceea ce privește programul Orizont Europa și pentru partea din programul Orizont Europa în care astfel de informații sunt necesare pentru a calcula corecția automată, nivelul angajamentelor asumate în favoarea entităților juridice ucrainene defalcate în funcție de exercițiul corespunzător de credite bugetare și nivelul aferent total al angajamentelor.
                                 
                              În ceea ce privește fiecare dintre cele două programe, pe baza proiectului ei de buget, Comisia furnizează o estimare a informațiilor pentru anul următor în temeiul literelor (a) și (b) cât mai curând posibil și cel târziu până la data de 1 septembrie a exercițiului financiar.
                     
                  
                     
                        2.
                     
                     
                        Comisia emite, în lunile aprilie și iulie ale fiecărui exercițiu financiar, o cerere de fonduri pentru Ucraina corespunzătoare contribuției Ucrainei în cadrul fiecăruia dintre cele două programe menționate la articolul 3 alineatul (1) din prezentul acord.
                        Fiecare cerere de fonduri prevede plata a șase doisprezecimi din contribuția Ucrainei datorată în cadrul programelor respective în termen de cel mult 60 de zile de la emiterea cererii de fonduri.
                     
                  
                     
                        3.
                     
                     
                        Prin derogare de la alineatul (2), contribuția financiară pentru 2021 se împarte în tranșe care se divizează în mai multe cereri de fonduri, cu următorul calendar de plată:
                        
                                    —
                                 
                                 
                                    50 % din contribuția financiară pentru 2021 de plătit în 2022;
                                 
                              
                                    —
                                 
                                 
                                    50 % din contribuția financiară pentru 2021 de plătit în 2023.
                                 
                              Sumele corespunzătoare se includ în cererea de fonduri pentru anul respectiv.
                     
                  
                     
                        3.
                     
                     
                        Cererea de fonduri lansată în luna aprilie a fiecărui an poate include, de asemenea, ajustări ale contribuției financiare plătite de Ucraina pentru punerea în aplicare, gestionarea și funcționarea programului-cadru anterior pentru cercetare și inovare sau a programului pentru cercetare și formare al Euratom la care a participat Ucraina.
                     
                  
                     
                        4.
                     
                     
                        În ceea ce privește programul Orizont Europa, în fiecare an începând din 2023, cererile de fonduri reflectă, de asemenea, cuantumul corecției automate aplicabile contribuției operaționale plătite pentru anul N - 2 la programul Orizont Europa.
                        Pentru fiecare dintre exercițiile financiare 2028, 2029 și 2030, suma rezultată din corecția automată aplicată contribuțiilor operaționale plătite de Ucraina în 2026 și 2027 la programul Orizont Europa sau din ajustările efectuate în conformitate cu articolul 3 alineatul (8) din prezentul acord va fi datorată Ucrainei sau de Ucraina.
                     
                  
                     
                        5.
                     
                     
                        Ucraina își plătește contribuția financiară în temeiul prezentului acord pentru fiecare dintre cele două programe în conformitate cu punctul III din prezenta anexă. În cazul în care Ucraina nu efectuează plata până la scadență, Comisia trimite o scrisoare oficială de atenționare.
                        Orice întârziere în plata contribuției financiare pentru oricare dintre cele două programe duce la plata de către Ucraina a unei dobânzi de întârziere calculată în raport cu suma restantă de la data scadenței.
                        Rata dobânzii pentru creanțele neplătite la data scadenței este rata aplicată de Banca Centrală Europeană operațiunilor sale de refinanțare a principalului astfel cum este publicată în seria C a Jurnalului Oficial al Uniunii Europene, în vigoare în prima zi calendaristică a lunii în care cade data scadenței, majorată cu un punct procentual și jumătate.
                     
                  
               (1)  Alte acțiuni includ, în special, achiziții publice, premii, instrumente financiare, acțiuni directe ale Centrului Comun de Cercetare, abonamente (OCDE, Eureka, IPEEC, AIE etc.), experți (evaluatori, monitorizarea proiectelor), etc.
            
               (2)  Organizațiile internaționale ar fi considerate costuri de neintervenție doar în cazul în care sunt beneficiari finali. Acest aspect nu se aplică în cazul în care o organizație internațională este coordonator al unui proiect (distribuind fonduri către alți coordonatori).
         
      
      
         
            ANEXA II
            
               Listă neexhaustivă a programelor, proiectelor și activităților echivalente ale Ucrainei
            
            
               Partea 1
            
            Programele Ucrainei care sunt deschise participării entităților juridice stabilite în Uniunea Europeană
            Următoarele programe ale Ucrainei sunt deschise participării entităților juridice stabilite în Uniunea Europeană:
            
                        —
                     
                     
                        Cereri competitive din partea Fundației Naționale de Cercetare din Ucraina
                     
                  
                        —
                     
                     
                        Selecția competitivă a evoluțiilor științifice și tehnice (experimentale) în temeiul ordinului de stat, aprobat prin ordin al Ministerului Educației și Științei din Ucraina
                     
                  
                        —
                     
                     
                        Selecția competitivă a lucrărilor și proiectelor științifice și tehnice finanțate prin instrumentul extern de asistență al Uniunii Europene pentru îndeplinirea obligațiilor Ucrainei aferente programului-cadru al Uniunii Europene privind cercetarea științifică și inovațiile „Orizont 2020”
                     
                  
                        —
                     
                     
                        Selecția competitivă a Fondului ucrainean pentru întreprinderi nou-înființate
                     
                  
               Partea 2
            
            Programe pe care Ucraina se angajează să le deschidă treptat participării entităților juridice stabilite în Uniunea Europeană
            Următoarele programe ale Ucrainei vor fi deschise treptat participării entităților juridice stabilite în Uniunea Europeană:
            
                        —
                     
                     
                        Fundația președintelui Ucrainei pentru sprijinirea educației, științei și sportului
                     
                  
      
      
         
            ANEXA III
            
               Buna gestiune financiară
            
            Protejarea intereselor financiare și recuperare
            
               Articolul 1
               Analize și audituri
               
                  (1)   Uniunea Europeană are dreptul de a realiza, în conformitate cu actele aplicabile ale uneia sau mai multor instituții sau organisme ale Uniunii și în conformitate cu acordurile și/sau contractele relevante, analize și audituri tehnice, științifice, financiare sau de altă natură, la domiciliul oricărei persoane fizice cu reședința în Ucraina sau la sediul oricărei entități juridice stabilite în Ucraina care primește finanțare din partea Uniunii Europene, precum și la domiciliul sau sediul oricărui terț implicat în execuția fondurilor Uniunii care își are reședința sau este stabilit în Ucraina. Aceste analize și audituri pot fi efectuate de agenții instituțiilor și ai organismelor Uniunii Europene, în special ai Comisiei Europene și ai Curții de Conturi Europene, sau de alte persoane împuternicite de Comisia Europeană.
               
               
                  (2)   Agenții instituțiilor și ai organismelor Uniunii Europene, în special ai Comisiei Europene și ai Curții de Conturi Europene, precum și celelalte persoane împuternicite de Comisia Europeană trebuie să aibă acces corespunzător la spații, lucrări și documente (atât în format electronic, cât și în format tipărit), precum și la toate informațiile necesare pentru efectuarea auditurilor respective, inclusiv dreptul de a obține copii fizice/electronice și extrase ale oricărui document sau ale conținutului oricărui mediu de date deținute de persoana fizică sau juridică auditată sau de partea terță auditată.
               
               
                  (3)   Ucraina nu împiedică și nu obstrucționează în niciun fel exercitarea de către agenții sau celelalte persoane menționate la alineatul (2) a dreptului de intrare în Ucraina și nici accesul lor la domiciliile/sediile persoanelor controlate în scopul îndeplinirii sarcinilor menționate în prezentul articol.
               
               
                  (4.   Analizele și auditurile pot fi efectuate inclusiv după suspendarea aplicării prezentului acord în temeiul articolului 9 alineatul (5) sau după încetarea sa, în condițiile prevăzute în actele aplicabile ale uneia sau mai multor instituții sau organisme ale Uniunii Europene și astfel cum se prevede în acordurile și/sau contractele relevante în legătură cu orice angajament juridic de execuție a bugetului Uniunii Europene asumat de Uniunea Europeană înainte de data la care suspendarea aplicării prezentului acord în temeiul articolului 9 alineatul (5) sau încetarea prezentului acord produce efecte.
               
            
            
               Articolul 2
               Combaterea neregulilor, a fraudelor și a altor infracțiuni care aduc atingere intereselor financiare ale Uniunii
               
                  (1)   Comisia Europeană și Oficiul European de Luptă Antifraudă (OLAF) sunt autorizate să desfășoare anchete administrative, inclusiv verificări și inspecții la fața locului, pe teritoriul Ucrainei. Aceste anchete se efectuează în conformitate cu termenii și condițiile stabilite prin actele aplicabile ale uneia sau mai multor instituții ale Uniunii Europene.
               
               
                  (2)   Autoritățile competente din Ucraina informează Comisia Europeană sau OLAF, într-un interval de timp rezonabil, cu privire la orice faptă sau suspiciune care le-a fost adusă la cunoștință cu privire la o neregulă, la o fraudă sau la o altă activitate ilegală care aduce atingere intereselor financiare ale Uniunii.
               
               
                  (3)   Pot fi efectuate verificări și inspecții la fața locului la domiciliul oricărei persoane fizice cu reședința în Ucraina sau la sediul oricărei entități juridice stabilite în Ucraina care primește fonduri din partea Uniunii, precum și la domiciliul/sediul oricărui terț implicat în execuția fondurilor Uniunii, care își are reședința sau este stabilit în Ucraina.
               
               
                  (4)   Verificările și inspecțiile la fața locului sunt pregătite și realizate de Comisia Europeană sau de OLAF în strânsă colaborare cu autoritatea competentă din Ucraina desemnată de către Guvernul Ucrainei. Autorității desemnate i se notifică, cu suficient timp înainte, obiectul, scopul și temeiul juridic al verificărilor și inspecțiilor, astfel încât să poată oferi asistență. În acest scop, funcționarii autorităților competente din Ucraina pot participa la verificările și inspecțiile la fața locului.
               
               
                  (5.   La cererea autorităților din Ucraina, verificările și inspecțiile la fața locului pot fi efectuate în comun cu Comisia Europeană sau cu OLAF.
               
               
                  (6)   Agenții Comisiei și personalul OLAF au acces la toate informațiile și documentele, inclusiv la datele informatice, referitoare la operațiunile în cauză, care sunt necesare pentru efectuarea corespunzătoare a verificărilor și inspecțiilor la fața locului. Ei pot, în special, să realizeze copii ale documentelor relevante.
               
               
                  (7)   În cazul în care persoana sau entitatea respectivă ori un alt terț se opune unei verificări sau unei inspecții la fața locului, autoritățile din Ucraina, acționând în conformitate cu normele și reglementările naționale, asistă Comisia și OLAF, pentru a le permite să își îndeplinească sarcina de efectuare a verificării sau a inspecției la fața locului. Această asistență include luarea măsurilor de precauție corespunzătoare în temeiul legislației naționale, inclusiv pentru protejarea dovezilor.
               
               
                  (8)   Comisia Europeană sau OLAF informează autoritățile din Ucraina cu privire la rezultatul acestor verificări și inspecții. În special, Comisia Europeană sau OLAF raportează, în cel mai scurt timp posibil, autorității competente din Ucraina orice faptă sau suspiciune de neregulă de care a luat cunoștință în cursul efectuării verificării sau a inspecției la fața locului.
               
               
                  (9)   Fără a aduce atingere aplicării dreptului penal din Ucraina, Comisia Europeană poate impune măsuri și sancțiuni administrative persoanelor fizice sau juridice din Ucraina care participă la implementarea unui program sau a unei activități în conformitate cu legislația Uniunii Europene.
               
               
                  (10)   În scopul aplicării corespunzătoare a prezentului articol, Comisia Europeană sau OLAF și autoritățile competente din Ucraina fac schimb de informații în mod periodic și, la cererea uneia dintre părțile la prezentul acord, se consultă reciproc.
               
               
                  (11)   Pentru a facilita un schimb de informații și o cooperare eficace cu OLAF, Ucraina desemnează un punct de contact.
               
               
                  (12)   Schimburile de informații dintre Comisia Europeană sau OLAF și autoritățile competente din Ucraina se desfășoară ținând seama în mod corespunzător de cerințele de confidențialitate. Datele cu caracter personal incluse în schimbul de informații sunt protejate în conformitate cu normele aplicabile.
               
               
                  (13)   Autoritățile din Ucraina cooperează cu Parchetul European pentru a-i permite acestuia să își îndeplinească sarcina de a-i investiga, a-i urmări și a-i aduce în fața justiției pe autorii infracțiunilor care aduc atingere intereselor financiare ale Uniunii, precum și pe complicii acestora, în conformitate cu legislația aplicabilă.
               
            
            
               Articolul 3
               Recuperare și executare
               
                  (1)   Deciziile adoptate de Comisia Europeană cu scopul de a impune o obligație pecuniară persoanelor fizice sau juridice, altele decât statele, în legătură cu orice creanțe rezultate din programul Orizont Europa constituie titlu executoriu în Ucraina. Ordinul de executare silită este anexat deciziei, fără nicio altă formalitate decât o verificare a autenticității deciziei de către autoritatea națională desemnată în acest scop de Guvernul Ucrainei. Guvernul Ucrainei face cunoscută Comisiei și Curții de Justiție a Uniunii Europene autoritatea națională pe care o desemnează în acest scop. În conformitate cu articolul 4, Comisia Europeană are dreptul să notifice aceste decizii care constituie titlu executoriu direct persoanelor fizice cu reședința în Ucraina și entităților juridice stabilite în Ucraina. Executarea silită se realizează în conformitate cu dreptul ucrainian și cu regulamentul de procedură din Ucraina.
               
               
                  (2)   Hotărârile și ordonanțele Curții de Justiție a Uniunii Europene emise în aplicarea unei clauze compromisorii incluse într-un contract sau acord cu privire la programele, activitățile, acțiunile sau proiectele Uniunii sunt executabile în Ucraina, în același fel ca deciziile Comisiei Europene menționate la alineatul (1).
               
               
                  (3)   Curtea de Justiție a Uniunii Europene are competența de a examina legalitatea deciziilor Comisiei menționate la alineatul (1) și de a suspenda executarea acestora. Cu toate acestea, controlul legalității măsurilor de executare este de competența instanțelor din Ucraina.
               
            
            
               Articolul 4
               Comunicare și schimb de informații
               Instituțiile și organismele Uniunii Europene implicate în implementarea programului Orizont Europa sau care exercită un control asupra acestuia au dreptul de a comunica direct, inclusiv prin sisteme de schimburi electronice, cu orice persoană fizică cu reședința în Ucraina sau cu orice entitate juridică stabilită în Ucraina care primește fonduri din partea Uniunii, precum și cu orice terț implicat în execuția fondurilor Uniunii care își are reședința sau este stabilit în Ucraina. Aceste persoane, entități și terți pot transmite direct instituțiilor și organismelor Uniunii Europene toate informațiile și documentele relevante pe care au obligația să le transmită în temeiul legislației Uniunii Europene aplicabile programului Uniunii sau în baza contractelor ori a acordurilor încheiate în vederea implementării programului respectiv.